RESOLUCIÓN do 25 de agosto de 2009 pola que se convoca un curso sobre delitos contra a seguridade viaria.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 01/09/2009

Dentro das actividades programadas para o ano 2009, en virtude do convenio de formación asinado entre a Academia Galega de Seguridade Pública e o Concello de Vigo, anúnciase a convocatoria dun curso sobre delitos contra a seguridade viaria, conforme as seguintes bases:
1. Datos da actividade.
Denominación: delitos contra a seguridade viaria.
Tipo: curso.
Horas lectivas: 20.
Modalidade: presencial.
Obxectivos: actualización de coñecementos despois dareforma do Código penal en materia de seguridade viaria operada pola Lei orgánica 15/2007, de xeito que, rematado o curso, os/as asistentes sexan capaces de identificar as condutas despregadas no ámbito do tráfico e da seguridade viaria que, superando o risco permitido, son perseguibles no ámbito penal.
Contido:
Módulo I: delitos contra a seguridade viaria.
-Exceso de velocidade en vía urbana.
-Influencia do alcohol e outras substancias prohibidas.
-Condución manifestamente temeraria.
-Condución manifestamente temeraria con consciente desprezo cara aos demais.
-Colocación na vía de obstáculos e danos á sinalización.
-Condución sen licenza.
-A negativa a someterse ás probas de detección de substancias prohibidas.
-A norma concursal nos delitos contra a seguridade viaria.
Módulo II: delitos contra a vida ou integridade física cometidos con ocasión da condución de vehículos.
-O delito de homicidio por imprudencia grave.
-O delito de lesións por imprudencia grave.
-Homicidio e lesións cometidas por imprudencia leve.
Módulo III: formulación, estudo e resolucións de casos prácticos.
2. Desenvolvemento da convocatoria.
Destinatarios/as:
Persoal do corpo de Policía Local, funcionarios de carreira, do Concello de Vigo, para os cales se reservan 13 prazas; o resto delas (9 prazas) cubriranse con solicitantes doutros corpos de policía local que cumpran os mesmos requisitos, tendo preferencia os dos concellos próximos a Vigo.
Prazas ofertadas: 22 prazas.
3. Solicitudes de participación.
Prazo de inscrición e presentación:
O prazo de inscrición e presentación de solicitudes de participación rematará o día 23 de setembro de 2009.
Os solicitantes que pertenzan ao corpo de Policía Local do Concello de Vigo deberán facer a súa solicitude a través da Academia de Formación de Policía local do Concello de Vigo.
Os solicitantes que non pertenzan ao corpo de Policía Local do Concello de Vigo cubrirán a solicitude de participación que se encontra na páxina web da Agasp
http://agasp.xunta.es
, na alínea Actividades formativas, cursos con inscrición aberta, non sendo admisibles outros modelos de solicitude, e remitirana telematicamente.
Esta mesma solicitude, unha vez remitida a través da web, deberán imprimila, asinala o/a solicitante e obter tamén a sinatura da autoridade do concello de que dependa, e enviala á Academia Galega de Seguridade Pública; avenida da Cultura, s/n, 36680 A Estrada, a través do fax 886 20 61 22, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Selección e obrigas das persoas seleccionadas:
Os membros do corpo da Policía Local do Concello de Vigo serán seleccionados pola Xefatura da Policía Local do Concello de Vigo, e aos restantes seranlles de aplicación os criterios do proceso de selección dos cursos da Agasp previstos no artigo 20 do Regulamento de réxime interior da Agasp (Orde do 4 de febreiro de 2009, DOG nº 30, do 12 de febreiro), en relación co artigo 45 do Decreto 243/2008, do 16 de outubro, polo que se desenvolve a Lei 4/2007, de coordinación de policías locais.
As persoas seleccionadas pola Agasp teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 22.
Noutro caso serán excluídas automaticamente da selección para as dez seguintes actividades que se convoquen, para as que reúna os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
Listaxe de solicitudes seleccionadas:
O día 29 de setembro de 2009 a Academia Galega de Seguridade Pública publicará no taboleiro de anuncios e no sitio web
http://agasp.xunta.es
as solicitudes de participación que resultasen seleccionadas.
4. Desenvolvemento da actividade.
Lugar: aula de formación da Policía local do Concello de Vigo, praza do Rei, s/n.
Horario: das 16.00 ás 21.00 horas.
Data de comezo: 5 de outubro de 2009.
Data de remate: 8 de outubro de 2009.
Certificado de aproveitamento:
Ao remate do curso entregaráselle un certificado de aproveitamento a aquelas persoas que acrediten a súa participación continuada nel e superen as correspondentes probas de coñecementos.
5. Baremación da actividade.
Para os efectos do previsto nos anexos II e III da Orde do 28 de xaneiro de 2009 da Consellería de Presidencia, Administracións Públicas e Xustiza, publicada no DOG do 2 de febreiro, esta actividade terá unha baremación de 0,500 puntos.
6. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado pola orde da Consellería de Presidencia, Administracións Públicas e Xustiza do 4 de febreiro de 2009 (DOG nº 30, do 12 de febreiro).
7. Modificacións e incidencias.
Tanto a Academia Galega de Seguridade Pública como o Concello de Vigo poderán modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 25 de agosto de 2009.
José Carlos García Bouzas
Director xeral da Academia Galega
de Seguridade Pública